[F° lxiiij, r°] Ce sunt ly statuz et ly establissement de la malatière d’Arbois, et ly ordenement fait par le consentement et la voluntez des souuerain seignours le conte Renaut, signeur de Bourgoigne et le don de Thoire, soigneur de Vaudrey, et par les proudomes dou préuosté d’Arbois, le priour, le curez, les préuoires, les clers, les cheualiers, les bourgeois et les gaignours. Ce fut fait l’an mil cinquante et trois, saul le temps deuant passez. 1. Item donat li dit cuens ès malaites à touz jours franchement vng home à Pupillin, ensamble son ténement dam Jocer dou Roucis. 2. Item à Montaingny vng home franchement, ensamble son ténement, qui est appellez Costantin ly Maignins dit Chiualiers. 3. Item Arbois vng home franchement, ensamble son ténement, qui est appellez danz Renaut li Corbes. 4. Item furent donnez par ceulx dessus ès malaites ly deniers Dex a jour de merchiez ou de foire, en tout le préuostez d’Arbois, de toutes danrées dois cinq solx en amont, que ly achestours ou ly vendours doyuent paier ès diz malaites ou à lours conmandement, en quelque lieuf merchiez soit fait ou dit préuostez. 5. Item furent donnez et establiz ly quarryz èsquelx l’on mesure et doit mesurer ou préuostez d’Arbois ès diz malaites, et que nulx n’y doit auoir quarry où il hait ensoigne pour vendre ne pour achester, et quilconque mesure dois quatre setiers en amont, il doit vng denier. Et cil qui enpourte le quarry doit laissier gaige pour le denier et pour le quarry rappourter. 6. Item chescune personne qui mesure doit le denier. 7. Item doyuent li dit malaites auoir mesure de fers ou de coure pour tenir en piez les dit quarreis. [F° lxiiij, v°]. Et doiuent estre combatuz vne foy l’an sen emende pour ce qu’ilz ne empiroient par lours gouuernours; et y doit estre appellez li sergeans communalx, et à tant doit li aigue mesurer comme li vin. 8. Item lours furent données les frissures de toutes les grosses bestes que l’on tue en tout le préuosté d’Arbois pour vendre ou pour achester. 9. Item lours fut donnez que lours bestes ne doyuent point de emende, fuer que amender les domaiges où elles sunt trouées. 10. Item pour lours achester ne vendre ilz ne doiuent ne emenaiges ne autres servitute. 11. Item pehuent curre lours biens qui fuer saroient sen acuison. 12. Item lours doit li priour d’Arbois, par le conseil du curez et des escheuins, baillier préuoire conuenable pour chanter leanz, achief de quinze jours ou de trois semaines; et li dit prestre les doit ordonner et gouuerner et touz les biens de leanz auxi, et doit jurer sur saint éuuangile, deuant tout, les chouses garder sen descroitre, à son pouhoir. 13. Item il doit prandre sa prouende en tous les biens de leanz et en toutes les aumones. 14. Item li clerc trois deniers sur le communal toutes les fois que l’on y chante. 15. Item fut establit que ly malaites prennent chescum diemainche à Pupillin vne espoigne; item à Menay vne offerande; item Arbois trois; item à Chaingin vne; item à Montaingny vne offerande. 16. Item quiconques [F° lxv, r°] soit entaichiez de mesalerie à Pupillin, item à la Chastellaine, item à Menay, item Arbois, item à Chaingin, item à Montaingny, item à Villate, item à Saint Cire, item à Villenueue, de ces villes doyuent venir à la dicte malatière 17. Item en sa venue doit faire le conroy a préuoire, a clerc, ès malaites, a garçon et a la donzelle, ou baillier pour lour conroy douze deniers et vne pinte de vin. Ly prestre prent pour doux, et, ce fait, ill est aprouendez des aumones. 18. Item auant que il praigne ou gros fruiz, blez, vin, il doit mectre au profit de la maison, terre, prez ou champs, ou vigne, ou chasal, et se il ne l’at, somme d’argent à l’esgart du dit préuoire et de son consoil. 19. Item toutes les ammones qui lours sunt faictes, saulx héritaiges, doiuent uenir en communal et estre perties, se n’est ammone en escuelle ou en anaps donnée. 20. Item, cil de Villate, de Saint Cire, de Villenoue, doit chescum fues en moisson vne gerbe. 21. Item à Matenay chescum fues vng pain pour la menue ammone qu’ilz ne paient les diemainche de l’an. 22. Item fut establit que ès noces on lours doit faire pidance. 23. Item ès confrèries chescum jour à vng chescum malaide vne miche et de lours pidance, tant comme confrérie dure. 24. Item fut establit que il pouhent venir Arbois le londi, le venredy, doux ou trois, pour quérir lour ammone sen aler per [F° lxv, v°] le merchié, et s’ilz hont à faire, lours garçon ou lour donzaille le doit faire, et qu’ilz vat sen baston, part sa prouende le jour, et ne doiuent aler en tauerne. 25. Item doiuent chescum matin aler à moustier et souner la cloiche, et faire lours orisons et à complies auxi. Et cils qui est deffaillant, s’il n’at achoison, part sa prouende lendemain. 26. Item, se nulx y jue ne combat, le prestre le puet desprouender et donner pénitance et leuer l’emende. 27. Item, se nulx y fait escoucerie ne larrecins, ne saut, ne plaie, il part sa prouende quarante jours, et demore ou communal, et en puet li prestre leuer l’emende et faire emender le sureffait. 28. Item li garçon et li donzaille, quant lours prouende lours faut, doiuent viure dou communal. 29. Item est deffenduz que hons sains ne feme n’y demuer, fuer que ly garçon et ly donzaille; et cil qui lle sostient ne aberge plus d’vng soir doit estre désaprovender. 30. Item doiuent jurer au prouoire que il ne sofferront le dommaige de la maison, ne consentront ne faire mauaistié qu’ilz ne le réueloient au préuoire. 31. Item est désuée que nunlx malaide ne viegne Arbois le mois [F° lxvj, r°] d’auost et s’il y est trouez, il part sa prouende le mois. 32. Item est désuée que nunlx malaide ne ale deschault fuer de sa maison. 33. Item est désueez au garçon et à la donzelle que ilz ne megeoient, ne boiuuent en lours aisement. 34. Item lours est deffenduz que ilz ne gisent à la ville. 35. Item toutes les ammones et les offerandes que viegnent à l’atel sunt a préuoire. 36. Item, celles du trun, pour orner l’ater. 37. Item se malaites il vient qui après soit trouez saint, li mobles qu’il at leans demorent à la malatière. 38. Item fut establit, quant ly malaites muert, li eschoite demore a communal qui doit faire l’ammone a préuoire. Et pour l’ammone, ne part pas li prestre sa partie de l’eschoite. 39. Item fut establit que li prestre puet prandre sa partie de tous les biens de leans, sen mectre ou common, ou amoisonner à cuy il vuet. 40. Item ausi puet faire vng chescum des malaites de la sue prouende. 41. Item fut establiz et désueez que nunlx de leans ne puet ne doit riens receuoir fuer que cil qui est establit per le préuoire, et se il reçoit, on le doit désaprouender [F° lxvj, v°] et puet, se n’est ammone dois douze deniers en aualx, et cen doit tantost rendre a communal, et se il ne le fait, on le puet et doit désaprouendez per lou statuz. 42. Item fut establit que on lour doit faire pidance à la Natiuitey Nostre Signour et à Caresmentrant de lours common, et à Caresmentrant doit li corrier communal querre l’ammone pourlours, per le merchiez, ès bones gens. 43. Item est deffenduz que ilz ne praignent ne receptoient chouse mal prise, et cil qui le recepte est quarante jours désaprouendez. 44. Item fut establit et ordenez que, quant li malaites est getez à la malatière, que il puet ordenez tous ses biens et donner et vendre, ausi comme il farait au siègle, et retenir pour luy bien faire, tant comme il vit, quar mestier li est, et nunlx ne puet demander s’eschoite tant comme il vit, et après son décept ly hérietaiges demore ès eschoians soulement, sauf ce que ilz aie doner à la malatière de l’éritaige, et li mobles auxi à la maison, desquelx hon doit paier ses debs et son enterrement ly communal de leans, cuy ly biens demorent et doyuent tuiz demourer.